Յասին Բրահիմի

Յասին Բրահիմի (, ), Ֆրանսիայում ծնված ալժիրցի ֆուտբոլիստ, «Պորտու» ակումբի և Ալժիրի ազգային հավաքականի կիսապաշտպան։

Բրահիմին իր կարիերան սկսել է Իլ դը Ֆրանս երկրամասի տարբեր ակումբներում՝ մարզվելով «Մոնտրեյ» և «Վենսեն» սիրողական ակումբերում։ 2003 թվականին նա հրավիրվում է Կլերֆոնտենի ֆուտբոլային ակադեմիա։ Բրահիմին ակադեմիայում անցկացնում է 3 տարի, ինչից հետո պայմանագիր է կնքում ֆրանսիական «Ռենն» ակումբի հետ։ Որոշ ժամանակ խաղալով «Ռեննի» երիտասարդական ակումբում՝ Բրահիմին հասնում է մի շարք հաջողությունների։ Ստանալով պրոֆեսիոնալ ֆուտբոլիստի կարգավիճակ՝ Բրահիմին վարձավճարով տեղափոխվում է Լիգա 2-ում հանդես եկող «Կլերմոն» ֆուտբոլային ակումբ։ Հանդես գալով «Կլերմոնի» կազմում՝ Բրահիմին դառնում է 2009-10 մրցաշրջանի լավագույն ֆուտբոլիստներից մեկը և շատ արագ հայտնի է դառնում տրանսֆերային «շուկայում»։ 2010 թվականին Բրահիմին վերադառնում է «Ռենն»։

Ներկայում Ալժիրի հավաքականի ֆուտբոլիստ Բրահիմին Ֆրանսիայի երիտասարդական հավաքականի նախկին խաղացողներից է։ Բրահիմին հանդես է եկել երիտասարդական հավաքականի բոլոր հնարավոր տարիքային թիմերում։ 2009 թվականին Բրահիմին, հանդես գալով Ֆրանսիայի պատանեկան հավաքականի (մինչև 19 տարեկան) կազմում, թիմի հետ միասին կարողանում է հասնել մինչև 2009 թվականի Եվրոպայի մինչև 19 տարեկանների առաջնության 1/2 եզրափակիչ։ 2013 թվականի փետրվարին Բրահիմին դառնում է Ալժիրի հավաքականի ֆուտբոլիստ և նրա կազմում կատարում է իր նորամուտը ընդամենը մեկ ամիս անց։

Ակումբային կարիերա

Վաղ կարիերա 

Բրահիմին ծնվել է Փարիզում՝ ալժիրցու ընտանիքում, և մեծացել է Փարիզի արևելյան արվարձան Մոնտրեյոիի Սեն-Սեն-Դենի դեպարտամենտում։ Պատանի հասակում՝ ընկերների հետ փողոցային ֆուտբոլ խաղալիս նա ընդօրինակում էր Զինեդին Զիդանին։ Բրահիմին սկսում է իր ֆուտբոլային կարիերան տեղական «Մոնտրեյ» ֆուտբոլային ակումբում։ Այնտեղ չորս տարի անցկացնելուց հետո նա միանում է «Վենսենուա» ակումբին։ Ակումբի հայտնի սաներից է եղել նաև Բլեյզ Մատուիդին։ Երկու տարի անց Բրահիմին իր հեռանկարային ֆուտբոլային զարգացման նպատակով հրավեր է ստանում Կլերֆոնտենի հայտնի ֆուտբոլային ակադեմիայից։ Մարզվելով ակադեմիայում ամբողջ շաբաթվա ընթացքում՝ Բրահիմին հանգստյան օրերին կանոնավոր կերպով խաղում էր «Վենսենուայի» կազմում։ Կլերֆոնտենում մարզվելու վերջին տարին Բրահիմին անցկացնում է Կամ դե Լոժում, որտեղ գտնվում էր «Պարի Սեն Ժերմեն» ֆուտբոլային ակումբի երիտասարդական մարզական կենտրոններից մեկը։ Այդ ակադեմիայում նրա խաղընկերներից է եղել նաև Մամադու Սակոն։ Ակադեմիայից հեռանալու ժամանակ նրանով հետաքրքրվում էին ֆրանսիական և եվրոպական մի շարք ակումբեր, և Բրահիմին կնքում է ասպիրանտական (երիտասրադական) պայմանագիր «Ռենն» ֆուտբոլային ակումբի հետ։ 2010 թվականի հոկտեմբերին Բրահիմին պատմում է իր ընտրության պատճառների մասին. «Ռեննի ակադեմիայում մեծ նշանակություն է տրվում ուսմանը, և այս ամենը երաշխիք էր իմ ծնողների համար։ Նրանք խորհուրդ տվեցին ինձ ընտրել «Ռեննը»։ Ընտրելով այս ակումբը՝ ես կարողացա շարունակելով մարզվելը՝ պատրաստվելով բակալավրիատին»։

«Ռենն» 

Միանալով «Ռեննին»՝ Բրահիմին շատ կարճ ժամանակահատվածում դառնում է ակումբի երիտասարդական ակադեմիայի տաղանդավոր ֆուտբոլիստների խմբի մի մասը։ Նրա խաղընկերների շարքում առավել աչքի էին ընկնում Դամեն Լե Տալլեկը, նրա փոքր եղբայր Անտոնի Լե Տալլեկը, Յանն Մ’Վիլլան, Յոհան Լասիմանը, Կևին Տեոֆիլ-Կատրինը և Սամյուել Սուպրայենը։ Մ’Վիլլա, Բրահիմի, Կամար և Լե Տալլեկ քառյակը, որ անդամները բոլորը ծնվել էին 1990 թվականին, դառնում է երիտասարդական ակումբի հաջողության գրավականը։ Այս քառյակը մինչև 16 տարեկանների ակումբի հետ հաղթանակ է տանում «Կարիսպորտի առաջնություն» (Tournoi Carisport) ազգային առաջնությունում։ Այդ առաջնությունը կանոնավոր կերպով անցկացվում էր Ֆրանսիայի առաջատար ֆուտբոլային ակադեմիաների միջև։ Երկու մրցաշրջան անց մինչև 18 տարեկանների ակումբի հետ նրանք նորից հաղթանակ են տանում վերոնշյալ առաջնության 2006-07 մրցաշրջանում։ 2008 թվականին «Ռեննի» երիտասարդական ակադեմիան մեծ հաջողություն է գրանցում՝ հաղթելով վարկանշային Գամբարդելլայի գավաթի մրցությունում։ «Ռեննի» համար այն դառնում է երրորդը և առաջինը 2003 թվականից սկսած։ 2002 թվականին գրանցված հաղթանակի ժամանակ մրցությունում հանդես էին գալիս այնպիսի ֆուտբոլիստներ, ինչպիսիք են Յոհան Հուրկյուֆֆը և Սիլվեն Մարվոն։ 2007-08 մրցաշրջանի վերջում՝ հունիսի 23-ին, Բրահիմին «Ռեննի» հետ կնքում է իր առաջին պրոֆեսիոնալ եռամյա պայմանագիրը՝ մինչև 2011 թվականի հունիսը։ Չնայած պրոֆեսիոնալ պայմանագրի կնքմանը՝ Բրահիմին չի ստանում տեղ թիմի հիմնական կազմում և խաղում է չորրորդ դիվիզիոնում հանդես եկող «Ռեննի» սիրողական թիմում։ Այդ ակումբում նա անցկացնում է 22 խաղ և դառնում է 3 գոլի հեղինակ։

«Կլերմոն» 

Ֆրանսիայի պատանեկան հավաքականում հաջող ելույթներից հետո «Ռեննի» տնօրինությունը որոշում է Բրահիմին վարձավճարով տրամադրել այլ թիմի, որպեսզի նա ստանա ավելի շատ խաղաժամանակ դաշտում։ 2009 թվականի հուլիսի 3-ին ակումբի տնօրինությունը հայտարարում է, որ Բրահիմին մինչև 2009-10 մրցաշրջանի ավարտը խաղալու է Լիգա 2-ում հանդես եկող «Կլերմոնի» կազմում։ Բրահիմին «Կլերմոն» տեղափոխվեց 2009 թվականի մինչև 19 տարեկանների Եվրոպայի առաջնության ավարտից հետո։ Նոր թիմի կազմում նրան տրվում է 28 համարի մարզաշապիկը։ Բրահիմին կատարում է իր նորամուտը մրցաշրջանի մեկնարկային խաղում. նա փոխարինման է դուրս գալիս «Արլ-Ավինոնի» հետ հանդիպման ժամանակ, որում իր ակումբը պարտվում է 2:1 հաշվով։ Նոր թիմի կազմում նա իր առաջին գնդակն է հեղինակում սեպտեմբերի 25-ին։ 11 մետրանոց հարվածից գոլի հեղինակ դառնալով՝ նա «Անժեի» դեմ խաղում իր թիմին բերում է 3:2 հաշվով հաղթանակ։ Հաջորդ գոլը Բրահիմին խփում է այդ տարվա դեկտեմբերի 4-ին կայացած «Բաստիյայի» դեմ խաղում, որն ավարտվում է 3:1 հաշվով։ Երկու շաբաթ անց Բրահիմին նորից է գոլի հեղինակ դառնում։ Այս անգամ, ինչպես նոր թիմի կազմում առաջին գոլի դեպքում էր, նա իր գոլը խփում է 11 մետրանոց հարվածից, ինչի շնորհիվ «Գենգամայի» դեմ խաղն ավարտվում է 1:1 հաշվով։

2010 թվականի մարտի 23-ին Բրահիմին դառնում է «Կլերմոն»-«Այաչչո» խաղի առաջին գոլի հեղինակը։ Այդ խաղն ավարտվում է 3:0 հաշվով։ Երեք օր անց նա նորից է դառնում գոլի հեղինակ՝ օգնելով թիմին հաղթել «Իստրին» 3:1 հաշվով։ Մեկ ամիս անց Բրահիմին իրացնում է այս առաջնությունում արդեն իր երրորդ 11 մետրանոց հարվածը, որի շնորհիվ նա իր մասնակցությունն է ունենում Դիժոնի դեմ 3:2 հաշվով հաղթանակի ձեռքբերման գործում։ Այս հաղթանակի շնորհիվ «Կլերմոնը» առաջնության մրցաշարային աղյուսակում բարձրանում է 4-րդ հորիզոնական և հաջորդ մրցաշրջանը առաջին դիվիզիոնում անցկանցելուց թիմին բաժանում էր ընդամենը 3 միավոր։ Հաջորդ շաբաթվա մեջ Բրահիմին շարունակում է ցուցադրել իր ռմբարկուական հմտությունները։ Նա գոլի հեղինակ է դառնում «Հավրի» դեմ խաղում, սակայն խաղն ավարտվում է 2:1 հաշվով հօգուտ «Հավրի»։ Սա թիմի առաջին պարտությունն էր խաղում, որում Բրահիմին գոլ էր հեղինակել։ Երեք օր անց Բրահիմին խփում է այս առաջնությունում արդեն իր 8-րդ գոլը՝ «Գենգամի» դեմ 3:1 հաշվով հաղթական խաղում։ Հաղթանակի շնորհիվ թիմի հույսերը վերականգնվում են, և առջևում մնում է միայն առաջնության վերջին տուրը, որում չորրորդ հորիզոնականը զբաղեցնող «Կլերմոնը» պիտի հանդիպեր երրորդ հորիզոնականն զբաղեցնող «Արլ-Ավինոնի» հետ։ Սակայն «Կլերմոնը», պարտվելով այդ խաղում 1:0 հաշվով, իր պատմության մեջ առաջին անգամ չի կարողանում դուրս գալ Լիգա 1։ Բրահիմին մասնակցում է խաղի 89 րոպեներին և աչքի է ընկնում միայն դեղին քարտ ստանալով։

Վերադարձը «Ռենն» 

Մրցաշրջանի ավարտից հետո՝ 2010 թվականի մայիսի 15-ին, «Ռեննի» գլխավոր մարզիչ Ֆրեդերիկ Անտոնետտին հաստատում է Բրահիմիի վերադարձի լուրը։ Բրահիմին վերադառնում է՝ հաշվի չառնելով, որ նրանով հետաքրքրվում են Լոնդոնի «Արսենալը» և Մադրիդի «Ռեալը», ինչպես նաև այն, որ վերադառնալով ակումբ՝ նա 2010-11 մրցաշրջանում մեծ մասամբ հանդես է գալու որպես փլյմեյքեր (ըստ նախնական տվյալների՝ նա պետք է փոխարիներ Ժերոմ Լերոյին)։ 2010 թվականի օգոստոսի 7-ին Բրահիմին «Ռեննի» կազմում կատարում է իր ակումբային նորամուտը՝ մասնակցելով առաջնության բացման խաղին։ Այդ խաղում «Ռեննը» հանդիպում է «Լիլլի» հետ. հանդիպումն ավարտվում է 1:1 հաշվով։ Բրահիմին խաղն սկսում է մեկնարկային կազմում և խաղադաշտում անցկացնում է 71 րոպե։ Հաջորդ օրը «Ռեննի» տնօրինությունը հայտարարում է, որ Բրահիմին ակումբի հետ երկարաձգել է պայմանագիրը չորս տարով։ Նոր պայմանագիրը պահպանում է նրա տեղը թիմում մինչև 2014 թվականի հունիսը։

2010 թվականի օգոստոսի 14-ին Բրահիմին խփում է իր առաջին գնդակը «Ռեննի»՝ «Նանսիի» դեմ հաղթական խաղում (3:0)։ Առաջնության աշնանային մասի մեծ մասում Բրահիմին աչքի չի ընկնում ոչ որպես ասիստենտ, ոչ էլ որպես ռմբարկու։ Ինչի արդյունքն է լինում այն, որ Բրահիմին ոչ միշտ էր ընդգրկվում մեկնարկային կազմում։ Ձմեռային ընդմիջումից հետո Բրահիմին վերականգնում է իր խաղավիճակը և իր ներդրումն է ունենում Ֆրանսիայի գավաթի մրցության շրջանակներում Լիգա 3-ում հանդես եկող «Կաննի» դեմ 7:0 հաշվով ջախջախիչ հաղթանակի ձեռքբերման գործում։ Մեկ շաբաթ անց նա Ֆրանսիայի առաջնության շրջանակներում՝ «Արլ-Ավինոնի» դեմ հանդիպման ժամանակ աչքի է ընկնում դուբլով։ 2011 թվականի փետրվարի 5-ին Բրահիմին աչքի է ընկնում «Պարի Սեն Ժերմենի» դեմ խաղի ժամանակ։ Հեռու տարածությունից խփված գոլը դառնում է խաղում միակը և «Ռեննին» թույլ է տալիս երկրորդ հորիզոնականի համար պայքարում հավասարվել «ՊՍԺ»-ի հետ։

«Գրանադա» 

2012 թվականի օգոստոսի 30-ին Բրահիմին 700 000 եվրոյի դիմաց՝ վարձավճարով տեղափոխվում է իսպանական «Գրանադա»։ Ըստ վարձավճարային պայմանագրի կետերից մեկի՝ վարձավճարի ժամկետի լրանալուն պես Բրահիմին կարող էր կնքել պայմանագիր 4 միլիոն եվրո տարեկան աշխատավարձով, բայց արդեն վերջնականապես մնալով, այլ ոչ թե վարձավճարով։ Բրահիմին օգտագործում է այդ տարբերակը և 2013 թվականի հունիսի 4-ին կնքում է չորս տարվա պայմանագիր իսպանական ակումբի հետ։ Այդ ընթացքում Լա Լիգայի մրցանակներից նա արժանանում է 2013-14 մրցաշրջանի լավագույն աֆրիկացի ֆուտբոլիստ մրցանակին։

«Պորտու» 

2014 թվականի հուլիսի 22-ին «Պորտուի» տնօրինության կողմից հաստատվում է Բրահիմիի տեղափոխման լուրը։ Բրահիմին համալրում է պորտուգալական ակումբի կազմը՝ կնքելով հինգ տարվա պայմանագիր՝ 6.5 միլիոն եվրոյի դիմաց։ 2014 թվականի հուլիսի 24-ին ակումբը 5 միլիոն եվրոյով Doyen Sports ընկերությանն է վաճառում իր բաժնետոմսերի 80%-ը, ինչից հետո «Պորտուն» 1.5 միլիոն եվրոյի դիմաց ստանում է Բրահիմիի ֆուտբոլային իրավունքների 20%-ը։

Ակումբի կազմում իր առաջին գոլը Բրահիմին հեղինակում է Չեմպիոնների Լիգայի փլեյ-օֆֆ փուլի երկրորդ խաղում՝ «Լիլլի» դեմ մրցավեճում։ Բրահիմին խփում է իր գնդակը տուգանային հարվածից և այդ գոլը, դառնալով խաղում միակը, օգնում է «Պորտուին» ավելի հիմնավորել հաղթանակն այդ փուլում (3:0 երկու խաղերի արդյունքներով)։ Ակումբի կազմում իր առաջին հեթ-տրիկը Բրահիմին ձևակերպում է հաջորդ տարվա Չեմպիոնների Լիգայի խմբային փուլի առաջին տուրի խաղում։ Խաղը կայանում է սեպտեմբերի 17-ին, և այդ խաղում «Պորտուն» 6:0 հաշվով ջախջախիչ հաղթանակ է տանում բելառուսական «ԲԱՏԷ-ի» նկատմամբ։ Հաջորդ եվրոպական մրցավեճում Բրահիմիին վիճակված 11 մետրանոց հարվածը հետ է մղում ուկրաինական «Շախտյորի» դարպասապահ Անդրեյ Պյատովը։ Այդ խաղում գրանցվում է 0:0 հաշվով մարտական ոչ-ոքի։ Առաջնությունում իր առաջին գոլը Բրահիմին խփում է 2014 թվականի նոյեմբերի 1-ին՝ «Նասոնալի» դեմ 2:0 հաշվով հաղթական խաղում։

2015 թվականի հունիսի 26-ին Պորտուն հետ է գնում Sports Doyen-ի բաժնետոմսերի 30%-ը 3.8 միլիոն եվրոյի դիմաց։

Բրահիմին 2015-16 թվականների Չեմպիոնների Լիգայի մրցության՝ «Մաքքավի Թել Ավիվի» դեմ 2:0 հաշվով հաղթական խաղում հեղինակում է մեկ գնդակ։

Միջազգային կարիերա

Ֆրանսիա 

Արդեն 13 տարեկան հասակում Բրահիմին սկսում է ընդգրկվել տեղի երիտասարդական թիմերի կազմերում։ Նա սկսել է խաղալ Իլ դը Ֆրանսի երիտասարդական թիմում՝ մարզվելով միջազգային երիտասարդական հավաքականներում իր ապագա խաղընկերներից Մամադու Սակոյի և Սեբաստիան Կորշյայի հետ։ Բրահիմին մինչև 16 տարեկանների հավաքականում կատարել է իր նորամուտը 2006 թվականի մարտի 21-ին։ Նա հաջողությամբ իրացնում է Գերմանիայի երիտասարդական հավաքականի դեմ հաղթական խաղի 11 մետրանոց հարվածը։ Նա մինչև 16 տարեկանների հավաքականի հետ էր նաև Մոնտեգյույի առաջնության ժամանակ։ Այդ առաջնությունում նա մասնակցում է հավաքականի բոլոր չորս խաղերին՝ ներառյալ առաջնության եզրափակիչ խաղը, որում Ֆրանսիայի հավաքականը 2:1 հաշվով հաղթում է Իտալիայի հավաքականին և դառնում առաջնության չեմպիոնը։ Մինչև 17 տարեկանների հավաքականում Բրահիմին կատարում է իր նորամուտը 2006 թվականի սեպտեմբերի 25-ին՝ 2007 թվականի մինչև 17 տարեկանների Եվրոպայի առաջնության ընտրական փուլում՝ Լիտվայի հավաքականի դեմ խաղում։ Ֆրանսիան այդ խաղում հաղթում է 4:2 հաշվով, իսկ Բրահիմին հայտնվում է խաղադաշտում՝ փոխարինում կատարելով։ Բրահիմին մասնակցում է որակավորման փուլի առաջին տուրի խաղին, սակայն նա մասնակցություն չի ունենում հենց ամբողջ առաջնության խաղերին՝ կապված այն բանի հետ, որ ֆուտբոլիստը իր ամբողջ ուժերը օգտագործում էր իր նոր ակումբային թիմում հաստատվելու համար։ Հետագայում նա չի կարողանում մասնակցել նաև 2007 թվականի պատանեկան հավաքականների աշխարհի առաջնությանը։ Բրահիմին մինչև 18 տարեկանների հավաքականում կատարում է իր նորամուտը 2007 թվականի դեկտեմբերի 18-ին՝ Պորտուգալիայի հավաքականի դեմ ընկերական հանդիպումում։ Այդ խաղում ֆրանսիացիները պարտվում են 1:0 հաշվով։ Բրահիմին մասնակցություն է ունենում Գերմանիայի հավաքականի դեմ հաջորդ երկու ընկերական խաղերին նույնպես։

Մինչև 19 տարեկանների հավաքականում Բրահիմին մասնակցում է բոլոր 19 խաղերին և դառնում 12 գոլի հեղինակ։ Բրահիմին մեծ դերակատարում է ունենում 2009 թվականի մինչև 19 տարեկան պատանիների Եվրոպայի առաջնության որակավորման փուլում։ Նա հինգ գոլ է խփում՝ գրավելով խմբում իրենց ակումբի հակառակորդ բոլոր թիմերի՝ Լիխտեյնշտեյն, Մալթա և Իռլանդիայի հանրապետություն հավաքականների դարպասները՝ համապատասխանաբար 2, 1, 1 (խփած գոլերի թիվ)։ Բրահիմին նաև մի քանի գոլեր է հեղինակում հավաքականի ընկերական խաղերում։ 2009 թվականի մարտի 30-ին նա մեկ գոլ է խփում Ուկրաինայի հավաքականի դարպասը, իսկ հաջորդ ամսում մասնակցելով Ֆինլանդիայի հավաքականի՝ 7:0 հաշվով ջախջախմանը՝ դառնալով ևս մեկ գոլի հեղինակ։ Կոնկրետ պատանիների առաջնությունում Բրահիմին դառնում է երկու գոլի հեղինակ. առաջինը Բրահիմին հեղինակում է Սերբիայի հավաքականի դեմ խաղում, իսկ երկրորդը՝ Իսպանիայի։ Իսպանիայի հավաքականի դարպասին խփած հաղթական գնդակը օգնում է Ֆրանսիային դուրս գալ եզրափակիչ, սակայն նրանք եզրափակչում պարտվում են Անգլիայի երիտասարդական հավաքականին։

Բրահիմին իրավունք ուներ միջազգային մակարդակի վրա հանդես գալ ինչպես Ֆրանսիայի, այնպես էլ Ալժիրի հավաքականում։ «Կլերմոնի» կազմում շատ հաջող մրցաշրջանից հետո նա կապվում է Ալժիրի ֆուտբոլի ֆեդերացիայի հետ, որն էլ առաջարկում է ֆուտբոլիստին Ալժիրի հավաքականի կազմում մասնակցել 2010 թվականի աշխարհի առաջնությանը։ Բրահիմին Ռաբահ Սաադանի կողմից ներառվում է հավաքականի կազմը ներկայացնող ոչ վերջնական հայտի մեջ, սակայն ֆուտբոլիստը, որոշելով շարունակել կարիերան Ֆրանսիայի հավաքականում, հրաժարվում է այդ առաջարկից։ 2010 թվականի մայիսի 12-ին՝ շուրջ մեկ տարի միջազգային հարթակում Ֆրանսիայի հավաքականի կազմից բացակայելուց հետո, Բարհիմին հավաքականի մարզիչ Պատրիկ Հոնֆալոնի կողմից հրավեր է ստանում Ֆրանսիայի մինչև 20 տարեկանների հավաքական՝ մասնակցելու Տուլոնում կայանալիք 2010 թվականի առաջնությանը։ Նա մասնակցություն է ունենում առաջնությունում Ֆրանսիայի բոլոր 5 խաղերին, որոնց արդյունքում Ֆրանսիան զբաղեցնում է 3-րդ հորիզոնականը։

2010 թվականի օգոստոսի 26-ին Բարհիմին Էրիկ Մոմբաերտսոմի կողմից ստանում է հրավեր մասնակցելու մինչև 21 տարեկանների հավաքականի կազմում երիտասարդական հավաքականների Եվրոպայի առաջնության ընտրական փուլի՝ Ուկրաինայի և Մալթայի հավաքականների դեմ կայանալիք խաղերին։ Մինչև 21 տարեկանների հավաքականում նա իր նորամուտը կատարում է Մալթայի հավաքականի դեմ խաղում։ Բրահիմին մասնակցում է ամբողջ խաղին՝ «բաց չթողնելով» խաղից ոչ մի րոպե, իսկ հավաքականը խաղն ավարտում է հաղթանակով՝ 2:0 հաշվով։ Հետագայում Բրահիմին հավաքականի կազմում մասնակցում է ևս երեք հանդիպման, սակայն 2011 թվականի փետրվարին Սլովակիայի հավաքականի դեմ ընկերական խաղի ժամանակ վնասվածք ստանալուց հետո այլևս չի մասնակցում ընտրական փուլի խաղերին։

Ալժիր 

2013 թվականին փետրվարին հայտարարվում է, որ Բրահիմին որոշել է փոխել ՖԻՖԱ-ում ազգային պատկանելությունը և հանդես գալ Ալժիրի հավաքականի կազմում։ Բրահիմին կատարում է իր նորամուտը 2014 թվականի աշխարհի առաջնության ընտրական փուլի շրջանակներում՝ Բենինի հավաքականի դեմ խաղում։

2014 թվականի հունիսին հավաքականի մարզիչ Վահիդ Հալիլհոջիչի կողմից Բրահիմին ստանում է հրավեր հավաքականի կազմում 2014 թվականի աշխարհի առաջնության եզրափակիչ փուլին մասնակցության համար։ Առաջնությունում նա մասնակցում է երեք խաղի՝ խմբային փուլում Կորեայի և Ռուսաստանի հավաքականների և 1/8 եզրափակչում Գերմանիայի հավաքականի դեմ խաղերին։

2014 թվականի հունիսի 22-ին Բրահիմին հավաքականի կազմում խփում է իր առաջին գոլը, որը 2014 թվականի աշխարհի առաջնության խմբային փուլում Կորեայի Հանրապետության հավաքականի դեմ հաղթական՝ 4:2 հաշվով խաղում Ալժիրի հավաքականի չորրորդ գոլն էր։

Խաղաոճ 

Բրահիմիի «Տեխնիկապես հարուստ խաղացող» մականունը պատճառաբանվում է նրանով, որ Բրահիմին ճանաչված է իր հզոր դրիբլինգային և խաղացողներին արեստավարժորեն շրջանցելու կարողություններով։ Ինչպես նշվել է մի շարք մարզիչների և լրագրողների կողմից, «Բրահիմին բազմակողմանի կարողություններով զարգացված անկանխատեսելի վինգեր է»։ Բրահիմին ճանաչում է ստացել որպես հմուտ դրիբլեր և բարձր արագությամբ ու մի շարք կարողություններով օժտված վինգեր, ինչի շնորհիվ էլ 2014 թվականին ԲիԲիՍի-ի կողմից արժանացել է տարվա լավագույն աֆրիկացի ֆուտբոլիստ կոչման։

Անձնական կյանք 

Բրահիմին մուսուլման է։

Վիճակագրություն

Ակումբային 

Ըստ 2016 թվականի փետրվարի 28-ի տվյալների

Միջազգային 

Ըստ 2015 թվականի օգոստոսի 20-ի տվյալների

Միջազգային գոլեր

Ձեռքբերումներ

Ակումբային 
 «Ռենն»
 Գամբարդելայի գավաթի հաղթող - 2008

Անձնական 
 Լա Լիգայում տարվա լավագույն աֆրիկացի ֆուտբոլիստ - 2013-14
 ԲիԲիՍի-ի վարկածով տարվա լավագույն աֆրիկացի ֆուտբոլիստ - 2014
 ՖԱԿ-ի վարկածով տարվա ամենախոստումնալից տաղանդ - 2014
 DZFoot կայքի վարկածով տարվա լավագույն ալժիրցի ֆուտբոլիստ - 2014
 Ալժիրի տարվա լավագույն ֆուտբոլիստ - 2014

Ծանոթագրություններ

Արտաքին հղումներ 

 Էջը «Ռեննի» պաշտոնական կայքում
 Էջը ESPN-ի պաշտոնական կայքում 
 Ֆուտբոլիստի էջը stade-rennais-online.com կայքում
 Ֆուտբոլիստի էջը lfp.fr կայքում 
 Ֆուտբոլիստի էջը lequipe.fr կայքում
 Ֆուտբոլիստի էջը soccerway.com կայքում

Ալժիրցի ֆուտբոլիստներ
Փարիզ քաղաքում ծնվածներ
Պորտուի ֆուտբոլիստներ
Ֆուտբոլի կիսապաշտպաններ
Ալժիրի հավաքականի ֆուտբոլիստներ
Ֆրանսիացի ֆուտբոլիստներ
Լա Լիգայի ֆուտբոլիստներ